คนไทยแห่รูดปรื๊ดต่างประเทศ
เงินบาทแข็งหนุนคนไทยแห่เที่ยวนอก ยอดใช้จ่ายบัตรเครดิตต่างประเทศพุ่ง 65.3%
15 เม.ย. 2554

เงินบาทแข็งหนุนคนไทยแห่เที่ยวนอก ยอดใช้จ่ายบัตรเครดิตต่างประเทศพุ่ง 65.3%
ธนาคารแห่งประเทศไทย (ธปท.) รายงานยอดการใช้จ่ายผ่านบัตรเครดิต ณ สิ้นเดือน ก.พ.ปีนี้ พบว่ามีปริมาณทั้งสิ้น 9.02 หมื่นล้านบาท เพิ่มขึ้นจากระยะเดียวกันปีก่อน 9,730 ล้านบาท หรือเพิ่มขึ้น 12.09% โดยยอดการใช้จ่ายในต่างประเทศมีจำนวน 4,185 ล้านบาท เพิ่มขึ้น 1,653 ล้านบาท หรือ 65.3% จากช่วงเดียวกันของปีก่อน ซึ่งเป็นอัตราการเพิ่มที่สูงมาก โดย ธปท.คาดว่าเป็นไปตามทิศทางเงินบาทที่แข็งค่าขึ้นต่อเนื่อง ส่งผลให้ผู้บริโภคออกทัวร์ต่างประเทศและจับจ่ายใช้สอยมากขึ้น
อย่างไรก็ตาม ในจำนวนนี้บัตรเครดิตที่ออกโดยธนาคารพาณิชย์ในประเทศเพิ่มขึ้นมากที่สุด 1,260 ล้านบาท นันแบงก์เพิ่ม 270 ล้านบาท และสาขาธนาคารต่างประเทศเพิ่ม 124 ล้านบาท ยอดเบิกเงินสดล่วงหน้าผ่านบัตรมีจำนวน 1.77 หมื่นล้านบาท เพิ่มขึ้น 301 ล้านบาท หรือ 1.73% โดยบัตรที่ออกโดยธนาคารพาณิชย์ในประเทศยังมียอดกดเงินเพิ่มขึ้นต่อเนื่อง 518 ล้านบาท ส่วนบัตรที่ออกโดยนันแบงก์ลดลง 179 ล้านบาท และบัตรของสาขาธนาคาร ต่างประเทศลดลง 38 ล้านบาท
สำหรับการใช้จ่ายในประเทศมีจำนวน 6.83 หมื่นล้านบาท เพิ่มขึ้น 7,775 ล้านบาท หรือ 12.85% โดยบัตรของธนาคารพาณิชย์ในประเทศมียอดใช้จ่ายเพิ่มขึ้นมากที่สุด 4,900 ล้านบาท บริษัทประกอบธุรกิจบัตรเครดิตที่มิใช่ธนาคารพาณิชย์ (นันแบงก์) เพิ่ม 1,930 ล้านบาท และสาขาธนาคารต่างประเทศเพิ่ม 951 ล้านบาท
ทั้งนี้ จำนวนบัตรเครดิตทั้งระบบ 14.25 ล้านใบ เพิ่มขึ้นจากระยะเดียวกันปีก่อน 8.45 แสนใบ หรือเพิ่มขึ้น 6.31% โดยบัตรที่ออกโดยนันแบงก์มากที่สุด 4.68 แสนใบ บัตรของธนาคารพาณิชย์ในประเทศเพิ่ม 3.37 แสนใบ และบัตรของสาขาธนาคารต่างประเทศเพิ่ม 4.05 หมื่นใบ
บัตรทั้งระบบมียอดสินเชื่อคงค้างรวม 1.98 แสนล้านบาท เพิ่มขึ้น 1.39 หมื่นล้านบาท หรือเพิ่มขึ้น 7.55% โดยยอดคงค้างสินเชื่อของนันแบงก์มีมากที่สุด 8.56 หมื่นล้านบาท ธนาคารพาณิชย์ในประเทศมี 7.63 หมื่นล้านบาท และนันแบงก์มี 3.60 หมื่นล้านบาท
ด้านยอดสินเชื่อส่วนบุคคลทั้งระบบ ณ สิ้นเดือน ก.พ. พบว่ามีลูกค้าใช้บัญชีสินเชื่อจำนวน 8.42 แสนบัญชี ลดลงจากระยะเดียวกันปีก่อน 3.14 แสนบัญชี หรือลดลง 3.59% ซึ่งเป็นการลดลงของธนาคารพาณิชย์ไทย 3.14 แสนบัญชี และลดลงจากสาขาธนาคารต่างประเทศ 1.62 แสนบัญชี ขณะที่นันแบงก์มียอดบัญชีใช้สินเชื่อเพิ่มขึ้น 1.62 แสนบัญชี ทั้งนี้สินเชื่อส่วนบุคคลทั้งระบบมียอดสินเชื่อคงค้างรวม 1.88 แสนล้านบาท ลดลง 2.36 หมื่นล้านบาท โดยส่วนใหญ่เป็นการลดลงของสินเชื่อธนาคารพาณิชย์ในประเทศ